เศรษฐกิจไทยเข้าสู่ภาวะชะงักกัน
นายสมหมาย ภาษี รมว.คลัง เปิดเผยว่า เศรษฐกิจไทยตอนนี้อยู่ในภาวะชะงักงัน หรือซบเซา
26 ต.ค. 2557

นายสมหมาย ภาษี รมว.คลัง เปิดเผยว่า เศรษฐกิจไทยตอนนี้อยู่ในภาวะชะงักงัน หรือซบเซา (Stagnation) ทำให้คนรู้สึกว่าอยู่ในภาวะเงินฝืด คือ คนจนหางานทำไม่ได้ ไม่มีเงินใช้จ่าย การบริโภคลดลง เพราะคนไม่มีเงิน ขณะที่คนมีเงินมากหรือมีเครดิตกู้เงินได้ แต่ไม่รู้ว่าจะนำเงินไปลงทุนอะไร แต่ภาวะเช่นนี้ไม่มีความเสี่ยงกับเศรษฐกิจของไทย เพราะฐานะการเงินการคลังยังแข็งแรง และคาดว่าเมื่อออกมาตรการกระตุ้นน่าจะทำให้ภาวะเศรษฐกิจดีขึ้น โดยรัฐบาลจะรอดูเศรษฐกิจไตรมาสแรกปี 2558 ว่ามาตรการที่ออกมาช่วงนี้มีผลกระตุ้นเศรษฐกิจอย่างไร ก่อนออกมาตรการเพิ่มเติม
ด้าน นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) กล่าวว่า เศรษฐกิจไทยครึ่งปีแรกอาจกล่าวได้ว่าอยู่ในภาวะเศรษฐกิจชะงักงัน แต่ไทยไม่มีปัญหาเรื่องการว่างงาน อย่างไรก็ตามปัจจุบันเศรษฐกิจไทยได้ผ่านพ้นช่วงดังกล่าวไปแล้ว และอยู่ระหว่างการฟื้นตัว แต่ยังถือว่าเป็นช่วงรอยต่อสำคัญที่ต้องติดตามการเปลี่ยนแปลงของตัวเลขเศรษฐกิจอย่างใกล้ชิด ว่ากิจกรรมทางเศรษฐกิจจะปรับตัวดีขึ้นตามความเชื่อที่ปรับตัวดีขึ้นได้มากน้อยเพียงใด จึงไม่อยากให้กังวลหรือมองภาพเศรษฐกิจในเชิงลบเกินไป




 
มูดี้ส์ ชี้หนี้ครัวเรือนไทยพุ่ง
นายราหุล กอช รองประธานและนักวิเคราะห์อาวุโสของมูดี้ส์ อินเวสเตอร์ เซอร์วิส เปิดเผยว่า ขณะนี้ประเทศไทยและมาเลเซียมีความเสี่ยงที่สุดต่อการปรับขึ้นอัตราดอกเบี้ย เพราะมีระดับหนี้สูงและยังมีการเติบโตของสินเชื่อเพิ่มขึ้นอย่างรวดเร็ว โดยสิ้นปี 2556 มาเลเซียมีสัดส่วนหนี้ครัวเรือนต่อผลิตภัณฑ์มวลรวมในประเทศ (จีดีพี) ที่ 87% ส่วนไทยอยู่ที่ 82% 
ทั้งนี้ หนี้ครัวเรือนสูงเป็นตัวบ่งชี้ได้ว่า ความสามารถในการชำระหนี้มีแนวโน้มจะกลายเป็นปัญหาตามมาอีก เนื่องจากสินเชื่อที่เริ่มตึงตัว จะเพิ่มแรงกดดันต่อการรีไฟแนนซ์สินเชื่อที่อยู่อาศัยและสินเชื่อผู้บริโภคส่วนบุคคล 
แก้กฎหมายกันเลี่ยงภาษี
คณะรัฐมนตรี (ครม.) มีมติเมื่อวันที่ 21 ต.ค.ที่ผ่านมา เห็นชอบร่างพระราชบัญญัติแก้ไขเพิ่มเติมประมวลรัษฎากร และมาตรการปรับปรุงการจัดเก็บภาษีเงินได้ห้างหุ้นส่วนสามัญและคณะบุคคล โดยส่งให้สำนักงานคณะกรรมการกฤษฎีกาตรวจพิจารณา ก่อนเสนอให้สภานิติบัญญัติแห่งชาติ (สนช.) พิจารณาต่อไป ซึ่งพยายามกำชับออกกฎหมายให้มีผลบังคับใช้ภายในปีภาษี 2558
แหล่งข่าวจากกรมสรรพากร เปิดเผยว่า ปัจจุบันมีผู้ประกอบอาชีพอิสระ กลุ่มแพทย์ ดารา พิธีกร ธุรกิจก่อสร้าง วิศวกร นักแสดง ร้านค้าย่อย นักการเมือง จัดตั้งห้างหุ้นส่วนสามัญ คณะบุคคลขึ้นกว่า 77.5 หมื่นราย เพื่อเลี่ยงภาษี เพราะไม่ต้องนำมารวมเป็นเงินได้ตัวเองในรอบปี นอกจากนี้ยังมีการสร้างรายการค่าใช้จ่ายที่เป็นเท็จ เพื่อนำมาหักค่าใช้จ่ายแบบเหมาจ่าย ทำให้ภาษีหายไปปีละ 7,000-8,000 ล้านบาท




 
ไทยลงนามเอเปกลงทุนโครงสร้างพื้นฐาน
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า นายสมหมาย ภาษี รมว.คลัง ได้ลงนามบันทึกความเข้าใจ (เอ็มโอยู) ในการจัดตั้งธนาคารเพื่อการลงทุนในโครงสร้างพื้นฐานเอเชีย (เอไอไอบี) ระหว่างการร่วมประชุมรัฐมนตรีคลังเอเปกที่จีน เมื่อวันที่ 22 ต.ค.ที่ผ่านมา ร่วมกับ รมว.คลัง จากมาเลเซียและฟิลิปปินส์ 
นอกจากนี้ จีนที่ผลักดันโครงการดังกล่าวจะนำร่องสนับสนุนทางการเงินที่ 5 หมื่นล้านเหรียญสหรัฐ (ราว 1.6 ล้านล้านบาท) โดยการลงนามครั้งนี้นับเป็นก้าวสำคัญไปสู่การจัดตั้งเอไอไอบีอย่างเป็นทางการต่อไป